Brand op Otter onder beheer | Netwerk24
Brand op Otter onder beheer
Deur Jackie Kruger 09 November 2018 16:43
’n Brand op ’n deel van die Otter-wandelpad in die Tsitsikamma-gebied van die Tuinroete Nasionale Park was Vrydag grotendeels onder beheer, maar het nog op plekke gesmeul.
Die brand wat nog smeul op ’n deel van die Otter-wandelpad in die Tsitsikamma-gebied van die Tuinroete Nasionale Park. Foto: Sanparke
Die brand het Donderdag ontstaan op ’n deel van die roete – dag 2 – van die Otter-wandelpad, dieselfde gebied waar ’n brand verlede maand ook uitgebreek het.
“Die brand is grotendeels onder beheer, maar smeul nog,” sê Nandi Mgwadlamba, woordvoerder van Sanparke.
Vroeër is bekend gemaak dat daar geen stappers op dag 2 van die roete is nie, want hulle stap net dag 1, 3, 4 en 5 weens die brand.
Volgens ’n vorderingsverslag van die Garden Route-distriksmunisipaliteit gaan opruimingswerk voort by ander brandgebiede in George en die omliggende gebied.
By Waboomskraal, Geelhoutboom en Jonkersberg gaan opruiming voort en die noordwestelike brandstrook word gepatrolleer vir brandende kolle.
By Goudveld en Sewe Passe word die brandstrook tot by Karatara dopgehou. By Diepwalle in die Knysna-gebied word opruimingswerk gedoen.
Vandeesweek tydens ’n besoek van Helen Zille, Wes-Kaapse premier, aan die Tuinroete het dit aan die lig gekom dat meer as 90 000 ha reeds die brande in die slag gebly het.
Noodleniging in die brandgebiede gaan voort, onder meer deur die organisasie Gift of the Givers wat kos en ander benodigdhede aan brandslagoffers versprei.
Meer oor: Veldbrand | Brand
Deel van Otter-wandelpad nog toe weens rook
Stappers op Otter-wandelpad ontruim
Otter-wandelpad vanjaar 50 jaar oud